google/wiki40b huggingface dataset:
ססיליה בולוקו

ביוגרפיה

בולוקו נולדה בסנטיאגו, צ'ילה לאנזו בולוקו, איש עסקים ולרוז מריה פונק אסלר. היא למדה שנה הנדסה אזרחית באוניברסיטת סנטיאגו. ב-1987 נבחרה למלכת היופי של צ'ילה ולאחר מכן נבחרה למיס יוניברס ובכך נהייתה הצ'יליאנית הראשונה הזוכה בתואר זה. 
היא התחילה את הקריירה הטלוויזיונית שלה בטלוויזיה הצ'יליאנית שם הנחתה שתי תוכניות ולאחר מכן עברה להתגורר באטלנטה, שם שימשה כמגישת חדשות במהדורה בשפה הספרדית של רשת CNN. ב-1990 הצטרפה לצוות ערוץ טלמונדו שזהו ערוץ הטלוויזיה דובר הספרדית הגדול ביותר בארצות הברית ושם הגישה בין היתר שני מגזיני חדשות, תוכנית לייף סטייל ואת התוכנית "הערב עם ססיליה בולוקו" שזכתה בשני פרסי אמי. 
ב-1993 הנחתה את טקס מיס תבל לצד דיק קלארק.  
ב-1996 החלה לקחת חלק בהנחיית התוכנית "Viva el lunes" שהיא התוכנית בעלת המדרוג הגבוה ביותר בהיסטוריה של צ'ילה ובאותה שנה שימשה כשופטת בתחרות מיס תבל. 
ב-2000 ייסדה בולוקו פסטיבל שירים.

חיים אישיים

ב-26 במאי 2001 נישאה בולקו לנשיא ארגנטינה בעבר קרלוס מנם. ב-19 בנובמבר 2003 נולד בנם הראשון, מקסים סאול. הזוג נפרד באפריל 2007 והתגרש סופית במאי 2011.
סטויאן דאנב

ראשית הקריירה וכהונת ראש הממשלה

דאנב נולד בעיר שומן ואת השכלתו האקדמית במשפטים רכש באוניברסיטת היידלברג ובהמשך בסורבון שבפריז. דאנב היה חבר במפלגה הפרוגרסיבית הבולגרית, אשר התפצלה ממפלגת העם הבולגרית ונודעה בתמיכתה באימפריה הרוסית. גם הקו הפוליטי של דאנב לאורך הקריירה הפוליטית היה פרו-רוסי מובהק. הוא כיהן במספר כהונות שר ובינואר 1902 מונה לראש ממשלת בולגריה. על הכהונה של דאנב העיב אי השקט הגובר בחבל מקדוניה שהיה נתון לשליטת האימפריה העות'מאנית. המהומות בין האוכלוסייה ממוצא בולגרי לאוכלוסייה ממוצא יווני, אשר לובו על ידי הממשל היווני, הובילו לחוסר שקט בבולגריה ולזרם בלתי פוסק של פליטים ממקדוניה לבולגריה. אזלת ידו של הממשל העות'מאני הובילה להסלמת ההתרחשויות. מחשש לאבדן שליטה באירועים ולפריצת מלחמה אזורית, פיטר הנסיך פרדיננד הראשון את דאנב ומינה במקומו את הגנרל ראצ'ו פטרוב.

שלהי הקריירה ואחריתו

לאחר סיום כהונתו המשיך דאנב לכהן כחבר הפרלמנט הבולגרי ומיוני 1911 ועד יוני 1913 כיהן כיושב ראש האספה הלאומית הבולגרית. לאחר מלחמת הבלקן הראשונה כיהן בצוות המשא ומתן הבולגרי והיה אחד מהחותמים בשם בולגריה על הסכם לונדון (1913). לאחר פרוץ מלחמת הבלקן השנייה מונה דאנב לתקופה קצרה לראש הממשלה, שר החוץ ושר הדתות של בולגריה, עד להחלפתו על ידי וסיל רדוסלאבוב. בין ה-28 בנובמבר 1918 ועד ה-18 באפריל 1920 כיהן כשר האוצר של בולגריה בממשלותיהם של תאודור תאודורוב ואלכסנדר סטמבוליסקי. בין 1924 ל-1939 כיהן דאנב כנשיא הצלב האדום הבולגרי. באוקטובר 1940, לאחר הודעתו של שר הפנים הבולגרי פטר גברובסקי על הגשת הצעת החוק להגנת האומה, נפגשו נציגי הקונסיסטוריון של יהודי בולגריה עם אישי ציבור ופוליטיקאים כדי לשכנעם לפעול נגד החוק המוצע. דאנב נפגש עם נציגי הקונסיסטוריון והביע את הסתייגותו מהחוק.
סטויאן דאנב הלך לעולמו בסופיה ב-1949 והוא בן 91 שנים. הוא היה נשוי לראדה בורמובה (בתו של טודור בורמוב) ואב ל-4 ילדים.
דורותי פילדס

תולדות חייה

נולדה בניו ג'רזי וגדלה בניו יורק. בת למשפחת מהגרים מפולין. אביה היה אמן וודוויל. עד אמצע שנות השלושים כתבה לברודוויי ובין להיטיה מהתקופה, ללחנים של ג'ימי מקיו (Jimmy McHugh) ניתן למנות את Exactly Like You ואת On the Sunny Side of the Street.
ב-1935 עברה להוליווד והחלה את שיתוף הפעולה הפורה שלה עם המלחין ג'רום קרן. יחד כתבו את המוזיקה לסרטים Roberta ו-Swing Time עם פרד אסטר וג'ינג'ר רוג'רס. שירם The Way You Look Tonight מסרט זה זכה לפרס אוסקר לשיר הטוב ביותר לשנת 1936.
בשנות הארבעים חזרה לברודוויי כליבריתנית עבור מחזות בברודוויי, חלקם בשיתוף פעולה עם אחיה, הרברט פילדס. בין היתר כתבה את הליברית למחזמר "אנני אוקלי אשת לפידות" (1946). המחזמר זכה להצלחה אדירה ו"רץ" בברודוויי במשך 1,147 הופעות. המחזמר המוצלח ביותר שכתבה היה Redhead ("ג'ינג'ית") מ-1959 שזכה לחמישה פרסי טוני בהם עבור המחזמר הטוב ביותר.
היא נפטרה עקב שבץ בגיל 68.
בנאום ההשבעה של ברק אובמה לנשיאות ארצות הברית ציטט הנשיא את שירה של פילדס מן הסרט Swing Time באמרו: "Starting today, we must pick ourselves up, dust ourselves off, and begin again the work of remaking America" (החל מהיום עלינו לאסוף את עצמנו, לנקות את האבק, ולהתחיל מחדש את מלאכת שיקום אמריקה).
פרד קרלי

ביוגרפיה

קרלי גדל בטיילור, טקסס. הוא לומד באוניברסיטת טקסס A&M.
בתחרות שנערכה בקולומביה, קרוליינה הדרומית ב-12 במאי 2017 קבע קרלי בריצת 400 מטר שיא אישי חדש של 44.09 שניות. שבועיים לאחר מכן, בתחרות שנערכה באוסטין, טקסס ב-26 במאי הוא קבע בריצת 400 מטר שיא מכללות חדש של 43.70 שניות, שיפור לשיאו בן ה-25 שנים של קווינסי ווטס (44.0 שניות), תוצאת השנה בעולם, המדרגת אותו שביעי בכל הזמנים.
באליפות ארצות הברית שנערכה בסקרמנטו קליפורניה בסוף יוני אותה שנה ושהיוותה את המבחנים לאליפות העולם, הוא זכה במדליית זהב בריצת 400 מטר בתוצאה של 44.03 שניות, לפני גיל רוברטס (44.22 שניות) ווילברט לונדון (44.47 שניות). חודש וחצי לאחר מכן, באליפות העולם עצמה שנערכה בלונדון באוגוסט הוא זכה במדליית כסף בריצת שליחים 4x400 מטר ביחד עם וילברט לונדון, גיל רוברטס ומייקל צ'רי בתוצאה של 2:58.65 דקות, אחרי טרינידד וטובגו שקבעה שיא לאומי חדש של 2:58.12 דקות ולפני בריטניה (2:59.00 דקות). נוסף לכך, הוא סיים במקום שביעי בריצת 400 מטר בתוצאה של 45.23 שניות. בשלב המוקדמות הוא קבע תוצאה של 44.92 שניות ובשלב חצי הגמר הוא קבע  תוצאה של 44.51 שניות.
וירטואליזציה ברמת מערכת ההפעלה

וירטואליזציה ברמת מערכת ההפעלה הוא שיטת וירטואליזציה בשרתים שבה הליבה של מערכת ההפעלה מאפשרת את קיומם של מספר מרחבי משתמש מבודדים, במקום רק אחד. מופעים כאלה, אשר נקראים לפעמים קונטיינר (Container) או קונטיינר תוכנה (Software container), מנועי וירטואליזציה (VEs) או jails (כדוגמת FreeBSD jail או chrooot jail), עשויים להיראות כמו שרת ממשי מנקודת מבט של בעליו ומשתמשים.
במערכות הפעלה דמויות יוניקס ניתן לראות בטכנולוגיה זו מימוש מתקדם למנגנון chroot סטנדרטי. בנוסף לבידוד מנגנונים, ליבת מערכת ההפעלה מספקת לעיתים קרובות יכולות של ניהול משאבים כדי להגביל את ההשפעה של הפעולות בקונטיינר אחד על קונטיינרים אחרים.

שימושים

וירטואליזציה ברמת מערכת ההפעלה מקובלת בסביבות אירוח וירטואלי, שם היא משמשת להקצאה מאובטחת של משאבי חומרה מוגבלים בין מספר גדול של משתמשים שאינם בוטחים זה בזה. מנהלי מערכת יכולים להשתמש בווירטואליזציה, במידה פחותה, על מנת לאחד חומרה של שרתים באמצעות העברה של שירותים הנמצאים על מארחים נפרדים למספר קונטיינרים שיושבים על שרת אחד.
שימושים טיפוסיים נוספים כוללים הפרדת מספר יישומים למספר קונטיינרים נפרדים כדי להשיג אבטחה משופרת, חוסר תלות בחומרה, וכדי ליהנות מיכולות של ניהול משאבים. מימושים של וירטואליזציה ברמת מערכת ההפעלה אשר תומכים בנדידה חיה (Live migration) יכולים לשמש גם עבור לאיזון עומסים דינמי של קונטיינרים בין מחשבים בקלסטר.

תקורה

וירטואליזציה ברמת מערכת ההפעלה כרוכה בדרך כלל בתקורה מועטה אם בכלל, כי תוכניות במחיצות וירטואליות משתמשות בממשק הרגיל של קריאות מערכת של מערכת ההפעלה ואינן נתונות לתקורה הנובעת מאמולציה או מריצה במכונה וירטואלית, כמו במקרים עם כל וירטואליזציה של מערכת מלאה (כגון VMware ESXi, QEMU או Hyper-V) או פארא-וירטואליזציה (כגון Xen או UML). צורה זו של וירטואליזציה גם אינה דורשת תמיכה של החומרה כדי להתבצע ביעילות.

גמישות

וירטואליזציה ברמת מערכת ההפעלה אינה גמישה כמו גישות וירטואליזציה אחרות מאחר שלא ניתן לארח מערכת הפעלה שונה. לדוגמה, בלינוקס, ניתן לארח הפצות שונות, אך לא מערכות הפעלה אחרות כגון Windows.
מערכת ההפעלה "סולריס" מתגברת חלקית על מגבלה זו באמצעות יכולת ל"אזורים ממותגים" (branded zones), אשר מספקת את היכולת להריץ סביבה בקונטיינר אשר מדמה גרסאות ישנות של Solaris 8 או 9 ב-Solaris 10 המארח. אזורים ממותגים בלינוקס (מכונה אזורי "lx") זמינים גם על מערכות x86 מבוססות סולריס, ומספקים מרחב המשתמש לינוקסי ותמיכה בהרצת יישומי לינוקס; בנוסף, Solaris מספקת את כלים הדרושים כדי להתקין הפצות לינוקס Red Hat Enterprise Linux 3.x או CentOS 3.x בתוך אזורי "lx". עם זאת, ב-2010 בוטלה בסולריס התמיכה באזורי לינוקס ממותגים; ב-2014 הם הוחזרו ב-Illumos, גרסת עותק הקוד הפתוח של סולריס, שמאפשרת תמיכה בליבות לינוקס 32 ביט.

אחסון

חלק מהמימושים של וירטואליזציה ברמת מערכת ההפעלה מספקים מנגנוני העתקה בזמן כתיבה ברמת הקובץ (בדרך כלל, מערכת קבצים רגילה משותפת בין מחיצות, ומחיצות שמשנות קבצים יוצרות אוטומטית עותקים משלהן). גישה זו חסכונית יותר במקום ומאפשרת גיבוי קל יותר בהשוואה לגישות המקובלות במערכת וירטואלית מלאה. עם זאת, וירטואליזציה מלאה מאפשרת עבודה עם מערכות קבצים לא רגילות, וליצור ולשחזר תמונות של כל מצב המערכת.
טלאל אל קרנאוי

ביוגרפיה

טלאל אלקרינאוי נולד לשבט אלקרינאוי טרם הקמת רהט. הוא בעל תעודה במינהל עסקים מהמכון לפריון העבודה והייצור ותואר במשפטים מהקריה האקדמית אונו ועד לבחירתו כראש מועצת רהט, עבד כמנהל סניפי בנק בערבה וברהט.
ב-1977 הצטרף למפלגת העבודה והיה חבר מפלגה וחבר הלשכה המדינית. ב-1989 התמודד לתפקיד ראש מועצת רהט ולא נבחר לראש המועצה אך התמנה לסגן ראש המועצה. ב-1993 נבחר לראש המועצה ובתקופת כהונתו שינתה רהט את מעמדה ממועצה לעיר. ב-1994 השתתף במשלחת ראש הממשלה יצחק רבין לטקס חתימת הסכם השלום עם ממלכת ירדן. בין השנים 1998 ל-2001 כיהן כממלא מקום ראש העיר. בין השנים 2001 ל-2003 כיהן כראש עיר בהסכם רוטציה עם גומעה אלקסאסי וממלא מקום כיו"ר המרכז לשלטון מקומי. ב-2003 נבחר שוב לראשות העיר והחזיק בתפקיד עד שנת 2008. הוא הצטרף למפלגת קדימה ב-2005 ובין השנים 2006 ל-2009 שימש כיו"ר מועצת מפלגת קדימה. בבחירות ב-2008 הפסיד אל קרינאוי בבחירות לפאיז אבו סהיבאן. הוא חזר לראשות העיר ב-2013.בתקופת כהונתו הורחב תחום השיפוט של העיר רהט ב-21,000 דונם על חשבון שטחים מהמועצה האזורית בני שמעון.
אל קרינאוי שימש כסגן יושב ראש ועדת המעקב לערביי ישראל בין השנים 2001 ל-2008.
טלאל אל קרינאוי נשוי ואב לשישה.

דעות ציבוריות

בשנת 2016 התבטא בנוגע לחוק המואזין שעורר מחלוקת ציבורית, ואמר כי "אם המואזין יושתק אשים רמקול בכל בניין בעיר רהט".
 בסוף שנת 2016 התקיימה הלוויתו של שמעון פרס, שהוחרמה על ידי מספר מנהיגים בחברה הערבית, טלאל אלקרינאוי השתתף בהלוויה ואמר כי "מי שהחרים את הלווייתו עשה זאת על דעתו".

תעסוקה וכלכלה

בתקופת כהונתו בתחילת שנות ה-2000, הקים יחד עם סיגל מורן את אזור התעשייה עידן הנגב, וכיום מכהן כיו"ר המנהלת של אזור התעשייה. עידן הנגב הוא אזור תעשייה משותף לרהט, מועצה אזורית בני שמעון ומועצה מקומית להבים.
בתקופת כהונתו גדל תקציב העיר בכ-50% מ-214,733,000 בשנת 2013 ל-320,000,000 ש"ח בשנת 2018. כמו כן, ירד אחוז האבטלה מ-34% בשנת 2013 ל-12.4% בשנת 2017, זאת בעקבות פיתוח אזור התעשייה עידן הנגב שמעסיק אלפי תושבים מרהט, ופיתוח העסקים ברהט.
אלקרינאוי הוא גם יו"ר הדירקטוריון החברה הכלכלית רהט.

תרבות ופנאי

הקים ברהט את הבריכה הראשונה במגזר הבדואי. כמו כן הוביל את הקמת היכל התרבות הראשון במגזר הבדואי הצפוי להתחיל לפעול בשנת 2019.

דיור וגבולות שיפוט

בשנת 2017 הוביל את הרחבתה של העיר רהט באלפי דונמים על חשבון שטחים שהתקבלו ממועצה אזורית בני שמעון, והוביל לאישור בותמ"ל של תוכנית לבניית אלפי יחידות דיור חדשות לעיר רהט.

תחבורה

עד שנת 2005 לא הייתה ברהט תחבורה ציבורית, אף על פי שהעיר מנתה כבר אז עשרות אלפי תושבים. באותה שנה יצאו התושבים, יחד עמותת ידיד וראש העיר טלאל אלקרינאוי, למאבק במשרד התחבורה כדי להכניס תחבורה ציבורית לעיר. המאבק הצליח ובכנס שנערך בשנת 2005 הודיע משרד התחבורה על הפעלת תחבורה ציבורית ברהט. בשנת 2009 החלה לפעול בעיר חברת האוטובוסים גלים. כיום בשנת 2017 יש 20 קווי תחבורה ציבורית שעוברים בתוך רהט או בכניסה אליה.
בסוף שנת 2016 חנך אלקריאנוי את מחלף רהט בכביש 6, שמחבר את העיר לכביש המרכזי במדינה, ויוצר כניסה מהירה לרהט.

חינוך

בתוקפת כהונתו הציגה רהט שיפור בנתוני הבגרויות. אחוז התלמידים שסיימו בגרות עם 5 יחידות במתמטיקה עלה מ-0.2% בשנת 2013 כאשר נכנס לתפקיד, ל-3.7% בשנת 2017. אחוז התלמידים שסיימו בגרות עם 5 יחידות אנגלית עלה מ-0.7% בשנת 2013, ל-8.4% בשנת 2017. אחוז את הזכאות לבגרות עלה מ-40% בשנת 2013 ל-56% בשנת 2017.
הלם תרבות (הרכב)

דיסקוגרפיה

ב-27 באפריל 2017 הוציאו את השיר הראשון שלהם כהרכב, "השמש תזרח", השיר כולל קולות רקע של נוי גולן.
ב-29 במרץ 2018 הוציאו את השיר "יא ראבנן", השיר כולל סימפול מתוך השיר "Tintarella di luna" של הזמרת האיטלקית מינה. ב-13 באפריל של אותה שנה התארחו בסייפר של המפיק גלדי בשם "גלדי סייפר" לצד אסקר, זולוד אדם וסייקו קיד. ב-25 באוקטובר של אותה שנה הוציאו את השיר "קיבינימט", השיר כולל הופעת אורח של הראפר הישראלי זולוד אדם.
ב-16 בפברואר 2019 הוציאו את השיר "עושים את זה שוב", השיר כולל קולות רקע של הראפר הישראלי אסקר. ב-18 ביולי של אותה שנה הוציאו את השיר "אלף קנאים".
יחידת הכלבנים לישראל

אבטחת יישובים

יכ"ל - יחידת הכלבנים לישראל מגדלת ומשבצת כלבי הגנה ביישובים ביו"ש, בירושלים, בנגב ובגליל. כלבי הגנה אלו נמסרים או נמכרים בסכום מסובסד – ככלבי סיור לסיירים ביישובים או כלבי הגנה למשפחות הגרות בנקודות חשופות על גבול היישובים ללא הגנה מספקת. יכ"ל גם מעבירה קורסים, סמינרים, סדנאות והדרכה כשירות לציבור הרחב ללמד הפעלה ותחזוקה נכונה של הכלבים..

איתור נעדרים

יכ"ל – יחידת הכלבנים לישראל מפעילה כלבי עבודה מיוחדים, רחפנים, ג'פים, צוללנים, סירות ועוד בחיפושים אחרי נעדרים. יכ"ל נחשבת ליחידה המובילה בארץ באיתור נעדרים.
צוותים של כלבנים עם כלבי גישוש, כלבי הצלה או כלבי גופות נשלחים לסייע ואף לנהל את החפ"ק בחיפושים אחרי נעדרים. היחידה מקבלת פניות מדי יום ממשפחות של נעדרים, תחנות משטרה, תחנות כיבוי, הצבא, ויחידות חילוץ אחרות.

כלבי הגנה למשפחות ולישובים

כלבי ההגנה שיחידת הכלבנים לישראל מוסרת למשפחות ולמערך הביטחון ביישובים, משמשים לעיתים קו ההגנה הראשון והאחרון של היישובים או של המשפחות הגרות על גבול ישוביהן. כלבים אלו מנעו אין ספור פיגועים ומשלימים כל מערך הגנתי שקיים ביישוב, בין אם יש ליישוב גדר, חיישנים ומצלמות.
אחרי שמתגלה תנועה חשודה, ניתן להזעיק כלבן עם כלב לאתר את המחבל. במקרים רבים גם הגדר המשוכללת ביותר, המצוידת בחיישנים, ומצויה תחת פיקוח חמ"ל המאויש על ידי הצבא, אינה מספיקה, כגון מקרה הטבח של משפחת פוגל, ובמקרים רבים אחרים. סייר המקבל התרעה על נגיעה בגדר, ומחפש באמצעות אמצעי ראיית לילה משוכללים, עלול שלא לאתר מחבל המסתתר בקרבת מקום, ולהמשיך הלאה, כשהוא מותיר אחריו מחבל הנחוש לבצע את זממו. סייר המפעיל כלב יחשוף את המחבל במחבואו, ויכול אף למנוע מראש את החדירה, אם הוא מפטרל עם הכלב באופן יזום.

אימונים

אגף ההצלה ביחידה מקיים אימונים עם כלבי גישוש, הצלה וגופות מדי יום.
אגף ההגנה ביחידה מקיים אימונים מדי שבוע בגוש עציון וכפר תפוח. חברי היחידה ואנשים שקיבלו כלבים מהיחידה נפגשים ללמוד כיצד לשלוט נכון בכלב, מהי תחזוקה ראויה ואיך להפעיל את הכלב בצורה מיטבית, על מנת לספק הגנה לבעלים ולישוב.
מאלף היחידה, איש מקצוע מהשורה הראשונה בארץ, יוצא לסבב בין המוקדים השונים בהם פזורים כלבים שחונכו על ידי היחידה, להמשך האילוף השוטף.
מי זהר

מי זְהֵר (נקרא גם "מי פריחת הדרים") הם תרחיף - תוצר לוואי של תהליך זיקוק של ניצני פריחת פרחי ההדרים. באופן מסורתי, מופקת התמצית מפרחי תפוזי חושחש. התמצית משמשת בעיקר כתבלין. היא בעלת ריח הדרים חזק וטעם מעט מתוק.

הפקה

כתרחיף כוללים מי הזוהר מולקולות שמן אתרי טבעי שמכילים פרחי ההדרים, והתמצית מתפזרת יפה במים. הפקת מי זהר נעשית בתהליך בו מחממים את הפרחים באדים, אל אדי המים נוסף ריחם של הפרחים ומולקולות השמן שבהם, בהמשך האדים פוגשים משטח זכוכית שמקרר אותם בבת אחת ומשיב אותם למצב צבירה נוזלי. המים הפכו למבושמים בפרחים ומעליהם שכבה דקה של שמן. לפני השימוש מנערים את הבקבוק כדי להשתמש במים מעורבבים בשמן.
משה שלונסקי

ביוגרפיה

שלונסקי גדל בתל אביב, למד בבית ספר יסודי יד אליהו ובתיכון בשכונה. 
שירת בצה"ל כקצין בחיל המשטרה הצבאית והגיע לדרגת רס"ן במילואים.
למד סוציולוגיה ופילוסופיה באוניברסיטת תל אביב.

קריירה

את הקריירה התקשורתית שלו החל בטלוויזיה הישראלית ב-1975, שימש עורך, כתב כלכלי ועבד בדסק החוץ. החל משנות השמונים, כיהן ככתב צבאי בערוץ ושימש בתפקיד במשך שמונה שנים. בתפקידו זה היה סיקר את מבצע שלמה מאתיופיה ואת מלחמת המפרץ, סיקור עבורו זכה בפרס רשות השידור יחד עם אהוד יערי. בסוף 1991 מונה למפקד גלי צה"ל לאחר שקודמו בתפקיד, עמוס גלבוע נאלץ להתפטר זמן קצר לאחר שנכנס לתפקידו. בעת כהונתו כמפקד גלי צה"ל הקים את תחנת המוזיקה והתנועה גלגלצ שהיא גם כיום תחנת רדיו פופולרית ואף מנע את סגירת תחנת גל"צ שעמדה אז על סף פירוק. סיים את תפקידו כמפקד גלי צה"ל ב-1997.
בשנת 1997 מונה למשנה מנכ"ל זכיינית רשת בערוץ 2 ועסק בנושא תוכניות ואסטרטגיה. ב-2005 כיהן כסמנכ"ל התוכניות בקבוצת התקשורת "כאן", שהתמודדה אז במכרז ערוץ 2, אך הקבוצה לא זכתה במכרז ופורקה ב-2007.
יזם את פסטיבל הטלוויזיה בראש פינה ופסטיבל הטלוויזיה "שובר מסך" של המכללה האקדמית עמק יזרעאל. ב-2007 מונה למנהל תחום התקשורת היישומית בחוג לתקשורת של המכללה. ב-2008 עמד בראש קבוצת "רדיו הבירה" שהתמודדה וזכתה במכרז להפעלת הרדיו האזורי בירושלים, רדיו ירושלים החדש. באותה שנה החל להגיש לצד איתן ליפשיץ את התוכנית "מחשבות בע"מ" בגלי צה"ל, לאחר שיעקב ברדוגו עזב את התוכנית. בתוכנית הוא מציג לרוב עמדות המזוהות עם השמאל.
שלונסקי השתתף כחבר פאנל בתוכנית "הצוללת" בערוץ הכנסת העוסקת בייעוץ אסטרטגי לפוליטיקאים ישראלים והחל לשמש כמנחה התוכנית עם עזיבתו של המנחה הקודם ארנון פרלמן.

חיים אישיים

שלונסקי נשוי לדליה ואב לשניים. בנו אסף, מונה ב-2016 לראש מחלקת תוכניות ברשת ב' של תאגיד השידור הישראלי.
יהוד (פרובינציה בבלית)

דמוגרפיה

ישנם חילוקי דעות לגבי כמות היהודים שגורשו לבבל, כמות היהודים שנמלטו למצרים, וכמות היהודים שנותרו בפרובינציית יהוד ובאזורים הסמוכים. לפי ספר ירמיהו 4,600 אנשים הוגלו לבבל. למספרים הללו יש להוסיף את אלה שגורשו על ידי נבוכדנצר עוד בשנת 597 לפנה"ס לאחר המצור הראשון על ירושלים כאשר נבוכדנצר גירש את מלך יהודה יהויכין, ואת האליטה של ממלכת יהודה, בעלי מלאכה, וחלק ניכר מן האוכלוסייה היהודית של ממלכת יהודה, שמנתה כ-10,000 אנשים. לפי ספר מלכים הוגלו 8,000 אנשים. לטענת הארכאולוג ישראל פינקלשטיין המספר 4,600 כלל רק את ראשי משקי הבית, וכי בסך הכל הוגלו 8,000 אנשים, בעוד שהמספר 10,000 הוא עיגול כלפי מעלה של המספר השני. ירמיהו גם רומז כי מספר שווה לזה שהוגלו נמלט למצרים. בהתחשב בנתונים הללו מציע פינקלשטיין שבישראל נותרה רק 3/4 מאוכלוסיית יהודה.
דוד צבי בנעט

פרופ' דוד צבי (הַרְטְוִויג) בָּנֵעט (בגרמנית: David Hartwig (Zvi) Baneth;‏ 1893, קרוטושין – כ"ט באייר תשל"ג 1973, ירושלים) היה חוקר של הפילוסופיה הדתית של האסלאם הימי-ביניימי וחוקר במדעי היהדות.

ביוגרפיה


דוד צבי בנעט נולד בקרוטושין שבקיסרות הגרמנית, בנו של פרופ' אדוארד בנעט, שהיה רב ולימד ב"הוכשולע" בגרמניה. דוד צבי בנעט שימש כעוזר ספרן בספרייה הלאומית בארץ ישראל ובספריית אוניברסיטה העברית כעוזר ספרן. מ-1936 עד 1959 היה מרצה בכיר ואחר כך פרופסור בחוג לשפה ולספרות ערבית שבאוניברסיטה העברית. הוא ממניחי המסד לחקר הערבית יהודית, תחום שבו המשיך תלמידו יהושע בלאו.
בנעט הלך לעולמו בירושלים ב-1973.

רבי יהודה הלוי ואלגזאלי

במאמרו זה משווה בנעט בין ההוגה היהודי לאסלאמי. בנעט מציג את אל-ע'זאלי כהוגה דעות מוסלמי השסוע בין רציונליות צרופה לבין יאוש מיסטי מן האפשרות להמשיג את האל בכוח המחשבה. בנעט רואה את ר' יהודה הלוי כמי שדגל בהגעה להגשמה עצמית על ידי קיום מצוות הדת בד בבד עם קבלת המדע היווני. בעוד שאלגזאלי ראה את קיום המצוות כשלב מקדים להגעה לשלמות מוסרית, הרי שיהודה הלוי מציב התנהגות מוסרית כתנאי מקדים לקיומה של פרקטיקה דתית וקיום מצוות הדת כחלק מהקהילה כעדיפה על חיי נזירות בבדידות מזהרת. בנעט חקר את ספר הכוזרי כל ימי חייו והוא מתאר את תפישת יהודה הלוי את הדתות השונות כשלב מקדים לבואו של המשיח, עת האנושות תתאחד תחת כנפיה של דת אחת, היא הדת היהודית.
בנעט חדר גם לעומקה של הפילוסופיה של בחיי אבן פקודה ותפש אותו, כמו את רבי יהודה הלוי, כמי שמעמיד את המעשים במרכזה של הדת, אולם תנאי לכך היא תשתית מוסרית הולמת העומדת בבסיסם של המעשים.

הרמב"ם

מבין ההוגים שחקר, הייתה זו דמותו של הרמב"ם שבנעט העריץ יותר מכל. הוא ערך את התכתבותו של הרמב"ם יחד עם תלמידו יוסף בן יהודה אבן שמעון והוסיף לה הגהה ופרשנות.
מידת לבג

מידת לבג היא פונקציית מידה על שדה המספרים הממשיים שמהווה הכללה של מושג האורך (אפשר להכליל מידת לבג של נפח על המרחב  ). באמצעות מידת לבג אפשר להרחיב מושגים מהאנליזה הממשית, הבולט שבהם הוא האינטגרל.
הערה: כדי להבין מאמר זה יש להכיר את מושג המידה, עליו אפשר לקרוא במאמר מידה (מתמטיקה).

הכללה לממד כלשהו

את מידת לבג אפשר להכליל בקלות למרחב  ובכך להכליל את מושג ה"היפר-נפח": אורך (n=1), שטח (n=2), הנפח (n=3) וכו. תהליך הבניה זהה לחלוטין, רק שבמקום בקטעים משתמשים בהיפר-תיבות (מכפלה קרטזית של קטעים עם קצוות תחתונים סגורים וקצוות עליונים פתוחים) , ומגדירים נפח על חוג התיבות באמצעות . מכאן, מגדירים מידה חיצונית ומצמצמים אותה על אוסף כל הקבוצות המדידות הנוצרת על ידי חוג התיבות. במקרה זה, קבוצה A נקראת מדידה רק אם לכל  קיימת קבוצה B בחוג התיבות כך ש  כאשר  מסמל הפרש סימטרי של קבוצות.
ישנה גם הכללה לממד לא שלם בהכרח על ידי מידת האוסדורף.
הוצאת ביתן

ביתן הוצאה לאור היא הוצאת ספרים שנוסדה על ידי אשר ביתן. הוצאת "ביתן" הייתה בעבר חלק מהוצאת זמורה-ביתן. מאז היווסדה, הוציאה ההוצאה כ-3,000 ספרים, כאשר הבולטים שבהם הם מלכוד 22 של ג'וזף הלר וספרים רבים של דן בן אמוץ. מאז 2006, הבעלים של ההוצאה הוא אייל דוד ליאני.

היסטוריה

אשר ביתן הקים את הוצאת "ביתן" כהוצאה משפחתית בשנות החמישים. בשנת 1973 התאחדה ההוצאה עם הוצאת "זמורה" והוצאת "מודן" ליצירת "זמורה-ביתן-מודן" שהפכה לימים להוצאת הספרים הגדולה בישראל (כיום הוצאת כנרת זמורה-ביתן דביר). במהלך הקריירה שלו, היה אחראי אשר ביתן לשינויים רבים בעולם ההוצאות לאור. כך, בין היתר, הביא לשינוי הספרות המוצאת לאור בישראל מספרות מונוליתית, המוצאת בידי כמה הוצאות לאור בעלות אידאולוגיה כבדה ורצון לכוון את הקהל וללמדו כמו "עם עובד, "הקיבוץ המאוחד" ו"ספרית הפועלים", לספרות קלה יותר אך לא פחות איכותית ששואפת גם לבדר את הקורא ולא רק ללמדו.מגמה זו אומצה בהמשך הדרך גם על ידי הוצאות אחרות. במסגרת ההוצאה, הוציא ביתן לאור את ספרי דן בן אמוץ (שהיה חברו האישי) לצד הפילוסוף האקסצנטרי משה קרוי, את ספרי קורט וונגוט וג'וזף הלר לצד מותחנים רבי מכר רבים. כמו כן, הוציאה הוצאת "ביתן" ספרי עיון רבים. בשנת 1996 רכש אוהד זמורה את חלקו של אשר ביתן ב"זמורה-ביתן" ו"ביתן" המשיכה בדרכה העצמאית כמוציאה לאור של ספרי עיון ואיכות.

הוצאת ביתן כיום

בשנת 2006 רכש אייל דוד ליאני את ההוצאה מאשר ביתן והוא משמש המו"ל שלה עד היום. ליאני הוא עורך דין, מוזיקאי ואמן.
שי בזק

ביוגרפיה

נולד בירושלים לשמואל בזק, בנו של בצלאל בזק, ולאסתר, בת למשפחת שרשבסקי מגרמניה (דודניתו של מיכאל ששר). למד בישיבה התיכונית בר-אילן בתל אביב. סיים תואר ראשון באוניברסיטה הפתוחה במדעי החברה ותואר שני במנהל ציבורי ומדעי המדינה באוניברסיטת בר-אילן. לאחר פטירת אביו בשנת 1982 עברה משפחתו להתגורר בימית במסגרת המאבק נגד הנסיגה מסיני ובהמשך עברה לגוש קטיף, ממנו פונתה בתוכנית ההתנתקות.
בשנות התשעים שימש ככתב המדיני של סוכנות הידיעות עתי"ם. כמו כן שימש דובר מועצת יש"ע, לאחר מכן דובר תנועת מולדת.
בשנת 1994 החל לשמש יועצו לתקשורת של בנימין נתניהו, אז יושב-ראש האופוזיציה. כשנבחר נתניהו לראשות הממשלה, בשנת 1996, הוסיף בזק לשמש בתפקידו, ופרש ממנו ב-1998. לאחר סיום תפקידו כיועצו של נתניהו, התמנה בזק קונסול ישראל בפלורידה ובפוארטו ריקו. לאחר תום כהונתו שימש בזק מנכ"ל של חברת השקעות פרטית. 
בשנת 2001 מונה לתפקיד מרכז הצוות האסטרטגי במטה הליכוד בבחירות שבהן התמודד אריאל שרון, ובשנת 2008 נקרא על ידי נתניהו אל צוות ההסברה של הליכוד לקראת הבחירות לכנסת ה-18 שנערכו ב-2009. לאחר הבחירות, שבהן ניצח הליכוד, היה בזק מועמד לתפקיד יושב-ראש רשות השידור וכן ליושב-ראש מועצת הרשות השנייה, אולם מינויו לא יצא לפועל. 
בשנת 2010 היה בזק אמור להתמנות לקונסול ישראל בניו יורק כמועמדו של ראש הממשלה נתניהו, אולם שר החוץ אביגדור ליברמן טרפד את המינוי, ובמקום זאת מינה את בזק לקונסול ישראל בבוסטון. בשנת 2015 נשלח כשליח הקרן הקיימת ללונדון.
בפו

דמוגרפיה וגאוגרפיה

בפו היא העיר השנייה בגודל אוכלוסייתה במחוז אויטה. נכון לשנת 2017 מנתה אוכלוסיית העיר 122,643 תושבים וצפיפות האוכלוסייה בעיר הייתה 980 נפש לקמ"ר. שטחה הכולל של בפו הוא 125.13 קמ"ר. העיר הוקמה בשנת 1924 כתוצאה מאיחוד של מספר עיירות קטנות. בפו נמצאת בין הים להרים ושוכנת באי הדרומי קיושו. בעיר קיימים יותר מ-3000 אונסן (מעיינות חמים) ומאות בתי מרחץ ומדי שנה מבקרים בעיר כ-12 מיליון תיירים.
כריסטיאן טיילור

ביוגרפיה

טיילור נולד בפאייטוויל, ג'ורג'יה להורים מברבדוס. הוא לומד באוניברסיטת פלורידה.

2007

באליפות העולם באתלטיקה לנוער שנערכה באוסטרבה, צ'כיה בשנת 2007 זכה טיילור בשתי מדליות, זהב וארד. מדליית זהב בקפיצה משולשת בתוצאה של 15.98 מטר ומדליית ארד בקפיצה לרוחק בתוצאה של 7.29 מטר.

2008

באליפות העולם באתלטיקה לנוער שנערכה בבידגושץ', פולין בשנת 2008 הוא סיים במקום שביעי קפיצה לרוחק בתוצאה של 7.41 מטר ובמקום שמיני בקפיצה משולשת בתוצאה של 15.61 מטר.

אלוף עולם

באליפות העולם באתלטיקה שנערכה בטגו, קוריאה הדרומית בשנת 2011 זכה טיילור במדליית זהב בקפיצה משולשת בשיא אישי חדש של 17.96 מטר, לפני פיליפס אידוו מבריטניה (17.77 מטר) ובן ארצו ויל קליי (17.50 מטר).

2012

באליפות העולם באתלטיקה באולם שנערכה באיסטנבול, טורקיה במרץ 2012 זכה טיילור במדליית כסף בקפיצה משולשת בתוצאה של 17.63 מטר, אחרי ויל קליי (17.70 מטר) ולפני ליוקמן אדמס מרוסיה (17.36 מטר).

אלוף אולימפי

באולימפיאדת לונדון (2012) זכה טיילור במדליית זהב בתוצאה של 17.81 מטר, לפני ויל קליי (17.62 מטר) ופבריציו דונאטו מאיטליה (17.48 מטר).

2013

באליפות העולם באתלטיקה שנערכה במוסקבה, רוסיה 2013 סיים טיילור במקום רביעי בקפיצה משולשת בתוצאה של 17.20 מטר ולא הצליח להגן על תוארו.

לראשונה קפיצה מעל 18 מטר

בתחרות שנערכה בדוחא, קטר ב-15 במאי 2015 זכה טיילור במדליית כסף בקפיצה משולשת בשיא אישי חדש של 18.04 מטר (התוצאה הרביעית בטיבה בכל הזמנים), אחרי פדרו פאבלו פיצ'רדו שקבע שיא קובה חדש של 18.06 מטר, תוצאת השנה בעולם והתוצאה השלישית בטיבה בכל הזמנים.

התוצאה השנייה בטיבה בעולם

באליפות העולם באתלטיקה שנערכה בבייג'ינג, סין בשנת 2015 זכה טיילור במדליית זהב בקפיצה משולשת בתוצאה השנייה בטיבה בכל הזמנים ובשיא אמריקה חדש של 18.21 מטר, לפני פדרו פאבלו פיצ'רדו (17.60 מטר) ונלסון אבורה מפורטוגל (17.52 מטר).